'હં.' વિભાકરે હોંકારો આપ્યો એટલે હિંમતલાલે આગળ કહ્યું. 'આરતી પતી એટલે રિક્ષામાં ત્યાં પહોંચી ગયા. આ હોટલમાં કોફી મળે એટલા પૈસામાં તો ત્યાં અનલિમિટેડ થાળી હતી. વિભા, ખરેખર આલાગ્રાન્ડ જમવાનું. રોજ સાંજનું એક જ મેનું. ખીચડી, કઢી, ભાખી અને લસણ નાખેલું ધમધમાટ રીંગાણા- બટાકાનું શાક. પૈસા વસૂલ કરવા માટે જીવણાએ જમવામાં દાટ વાળી નાખ્યો. પાછા રિક્ષામાં હોટલ પર આવી ગયા. હમણાં કલાક પહેલા જીવણાને એવું પ્રેશર આવ્યું કે એ બાથરૂમમાં દોડ્યો. ડોલ કે ટમ્બલર તો હતું નહીં અને જીવણાને આ વેસ્ટર્ન કમોડની ટેવ નહીં. એ તો સવારેય બળાપો કાઢતો હતો કે આપણને તો દેશી સ્ટાઇલ જ ફાવે. અત્યારે અંદર જઇને કોણ જાણે એ કઇ રીતે કમોડ ઉપર બેઠો કે ધડિમ્ દઇને હેઠો પડ્યો. મેં જઇને ઊભો કર્યો.'